b'\n_START_ARTICLE_\nKimmo Lehtonen\n_START_PARAGRAPH_\nKimmo Lehtonen (s. 16. kes\xc3\xa4kuuta 1967, Turku) on suomalainen tieteiskirjailija._NEWLINE_Lehtosen ensimm\xc3\xa4inen romaani Timbuktun hetket ilmestyi 1997. Teos kertoo ihmisen suhteesta uskontoon, tietoverkkoihin ja teko\xc3\xa4lyyn. Toinen romaani Yli uusien rantojen (2000) k\xc3\xa4sitteli ihmiskunnan tilannetta suuren mullistuksen, avaruusolentojen vierailun, j\xc3\xa4lkeisess\xc3\xa4 tilanteessa._NEWLINE_Kolmannen romaaninsa Lueminut (2006) Kimmo Lehtonen julkaisi Internetiss\xc3\xa4. Romaani on Suomen ensimm\xc3\xa4inen kaunokirjallinen Creative Commons -teos. Lueminut kuvaa l\xc3\xa4hitulevaisuuden maailmaa, jossa ihmiset ja ajatukset muodostavat avoimen verkoston. Hakkerit, anarkistit ja muut radikaalit vaihtoehtoliikkeet haastavat Euroopan unionin. Teos liittyy utopiakirjallisuuden perinteeseen. Lehtosen mukaan Lueminut on paitsi kaunokirjallinen teos my\xc3\xb6s poliittinen kannanotto avoimen yhteiskunnan puolesta. Kirjan innoittajina ovat toimineet Internet-, Linux- ja open source -ohjelmistojen kehitt\xc3\xa4jien muodostamien yhteis\xc3\xb6jen verkostot._NEWLINE_Lehtonen on my\xc3\xb6s mukana suomalaisten tieteiskirjallisuuden harrastajien j\xc3\xa4rjest\xc3\xb6toiminnassa, muun muassa T\xc3\xa4htivaeltaja-lehdess\xc3\xa4, ja yll\xc3\xa4pit\xc3\xa4\xc3\xa4 Babek Nabel -keskustelupalstaa. P\xc3\xa4\xc3\xa4toimeltaan h\xc3\xa4n on yritt\xc3\xa4j\xc3\xa4 ja konsultti ja asuu Helsingiss\xc3\xa4.'